**Класна работа №1**

**Прочетете текста и разгледайте таблицата, за да изпълните задачи от 1. до 4. включително.**

Според Световната здравна организация здравето е състояние на пълно физическо, психическо и социално благополучие, а не само отсъствие на болест. То е резултат от взаимодействието на редица фактори, които са свързани в система и действат на различни нива.

В тази система на първо ниво е човекът със своите индивидуални физически особености, които обуславят здравословното му състояние.

Следващото ниво е начинът на живот. Влошени здравословни показатели се наблюдават при лицата с ясно изразени рискови фактори например недояждане, затлъстяване, тютюнопушене, недоспиване, употреба на алкохол и на наркотици.

Индивидуалното поведение до голяма степен се определя от средата, в която човек расте и се развива, т.е. на трето ниво в системата се нарежда влиянието на семейната среда.

Следват факторите, които произтичат от условията на живот и на работа – местоживеене, степен на образование, работно място, доходи.

Като определящи се извеждат и факторите, свързани с околната среда. Най-голямо влияние върху здравето оказват вредните газове, отпадъците, пожарите, сушата.

|  |  |
| --- | --- |
| Нива | Фактори |
| І | Възраст, пол, ръст, тегло |
| ІІ | Хранителен и спортен режим, санитарно-хигиенни навици, редовни медицински прегледи, позитивно мислене |
| ІІІ | Бит, родители, братя, сестри, близки |
| ІV | Образование, здравеопазване, трудова заетост, безработица |
| V | Атмосферен въздух, питейни води, почви, шум |

**1. Текстът е част от:**

А) статия във вестник

Б) учебник по медицина

В) художествена творба

Г) научна статия по медицина

**2. Кое твърдение е вярно, като се има предвид информацията и от текста, и от таблицата?**

А) Текстът и таблицата представят изчерпателна информация за дейността на Световната здравна организация.

Б) Информацията в първия абзац на текста е в пряка връзка само с първия ред от таблицата и я допълва.

В) Текстът посочва факторите, които влияят върху здравословното състояние на човека, а таблицата – примери за тях.

Г) В текста се посочват начини за преодоляване на вредни навици, а в таблицата – рецепти за здравословен начин на живот.

**3. Кое ниво, посочено в таблицата, допълва информацията от третия абзац на текста?**

А) първото

Б) второто

В) третото

Г) четвъртото

**4. Допълнете изречението, като имате предвид информацията и от текста, и от таблицата.**

В последния абзац на текста и в последното ниво от таблицата са посочени примери за ........................... .

А) фактори на икономическия растеж

Б) фактори на околната среда

В) социални фактори

Г) културни фактори

**5. Кое от изреченията е сложно съставно с подчинено обстоятелствено изречение?**

А) Вървяха по пътя, краят на който не се виждаше.

Б) Когато излезе вън, всички с радост го поздравиха.

В) Бях твърдо убедена, че времето няма да ми стигне.

Г) Че е силен, амбициозен и решителен, знаеха всички.

**6. Какъв е видът на подчиненото изречение?**

*Който говори много, казва малко.*

А) подчинено определително изречение

Б) подчинено подложно изречение

В) подчинено допълнително изречение

Г) подчинено обстоятелствено изречение

**7. Кое от изреченията е сложно съставно с подчинено допълнително?**

А) Илийца бърза към брега, където я чака бунтовникът.

Б) Тя следи как се движи ладията.

В) Жената носи пушката в лявата си ръка, като стиска с дясната детето.

Г) Бабата не го разпитва, за да го остави да яде.

**8. В кое изречение е допусната пунктуационна грешка?**

А) Съобщението, че влакът от Стара Загора ще закъснее, много ме притесни.

Б) Тя взе чантата, която ù подариха за рождения ден, и си тръгна щастлива.

В) Когато зимата, студена и мразовита, настъпи, цялата земя се скова от студ.

Г) Справяше се с трудностите дори, когато сама не беше убедена в успеха.

**9. В кое изречение НЕ е допусната пунктуационна грешка?**

А) Макар, че беше много късно, всички прозорци светеха.

Б) Успокоих се, чак когато видях резултатите от класирането.

В) Той отиде на училище болен, защото когато отсъстваше, му беше трудно да навакса пропуснатото.

Г) За да се представи добре, той си легна много рано.

**10. Кое от посочените фразеологични словосъчетания означава сръчност ?**

А) има две леви ръце

Б) от нищо нещо прави

В) на мравката път прави

Г) отпусна му края

**11. Коя от подчертаните думи е употребена неправилно в изречението?**

Новият български филм А), който гледах вчера, ме впечатли Б) и силно В) ми взаимодейства Г).

**12. Кой от посочените изрази е мото на разказа „Една българка”?**

А) В Челопешката гора

Б) „Аферим, бабо, машаллах”

В) Исторически епизод

Г) 1876 година

**13. В кое от изреченията НЕ е допусната пунктуационна грешка?**

А) Не схвана мисълта му обаче кимна с глава.

Б) И когато, уморен и ядосан слизаше от автобуса, чу гласът й да го вика по име.

В) Спомняйки си отминалите битки хъшовете по-леко понасят емигрантския живот.

Г) На това място винаги когато имаше слънце, се явяваше малка сърничка.

**14. От коя творба е откъсът?**

... Когато се разбуди на заранта, той стоя няколко секунди замаян, доде се опомни. Той видя, че не е в Балкана: на одърчето имаше само двама да спят още.

А)„Бай Ганьо ” („Бай Ганьо на гости у Иречека”)

Б) „Една българка“

) В) „Немили-недраги“

Г) „На прощаване“

**15. С кой от посочените изрази твърдението ще е вярно?**

В лирическото отстъпление във втора глава на творбата „Немили-недраги” повествователят …………………………………………….. .

А) описва кръчмата на храбрия Знаменосец

Б) представя вълнуващата реч на Странджата

В) споделя пряко свои мисли и чувства

Г) запознава читателя с главните герои

**16. „На прощаване” от Христо Ботев е:**

А) ода

Б) поема

В) елегия

Г) разказ

**17. Кое от твърденията НЕ е вярно според творбата „На прощаване” от Хр. Ботев?**

А) За бунтовника свое е всичко, което остава в бащиното му огнище.

Б) За бунтовника чуждо е всичко, което го очаква в „тежка чужбина”.

В) Границата между свое и чуждо е в родния дом.

Г) Границата между свое и чуждо е „тиха бяла Дунава”.

**18. Кой художествен детайл разкрива черти от характера на героя според откъса от повестта „Немили-недраги” от Иван Вазов”?**

*Оня, който разказваше, беше един висок мъж с дребно и надупчено от шарката лице, с дълги сиви мустаци и с лукави, дръзки очи. Той носеше едно огромно извехтяло и без копчета палто и громкото име Македонски.*

**19. Как се наричат подчертаните изразни средства в откъса от „На прощаване в 1868”?**

*Но кълни, майко, проклинай(А)*

*таз турска черна прокуда,(Б)*

*дето нас млади пропъди*

*по тази тежка(В ) чужбина*

*да ходим, да се скитаме,*

*немили, клети, недраги.(Г )*

**20. Преобразувайте пряката реч в изречението в непряка, като спазите правилата за пунктуационно оформяне и запазите основното глаголно време.**

„Ние, децата, разбираме някои работи по-добре от възрастните“ – сподели гостуващият в телевизионното предаване наш съученик.

**21. Препишете подчиненото допълнително изречение в състава на сложното смесено изречение.**

Повикаха часовникаря и след дълги разговори и прегледи той започна да поправя машинката, като предупреди, че с нея трябва да се отнасят много грижливо, защото зъбците на колелата се били изтъркали.

**22. Препишете текста, като редактирате правописните и пунктуационни грешки, както и грешките в членуването.**

Във сряда е последния от поредицата стодени и мразувити дни. Мъглите ще са по-трайни по поречието на Дунав като ще се задаржат през целият ден. След полунощ ще се овеличи облачноста. Вятъра ще е слап от северо изток.

**23 . Попълнете таблицата, като във втората колона запишете името на литературния герой, за когото се отнася съответният цитат.**

|  |  |  |
| --- | --- | --- |
| № | **Цитат** | **Герой** |
| А | “Най-старият от тях ,който беше най-снажен, дълголик, сух, жълт, с гъста черна брада...” |  |
| Б | “Оня, който разказваше, беше един висок мъж с дребно и надупчено от шарката лице, с дълги сиви мустаци и с лукави, дръзки очи.” |  |
| В | “Той имаше лице сухо, длъгнесто, жълтеникаво, което се окончаваше с една остра брада без косми.” |  |
| Г | “Мечтател, идеалист, ветреник – той искаше да вкуси от сладостта на неизвестното и новото.” |  |

**24. Посочете НЕВЕРНИЯ отговор.**

Изгнаническата участ обрича хъшовете на:

А) носталгия по близките и родния край

Б) безизходица, принудително бездействие

В) унижения и непреодолимо отчуждение между тях

Г) глад, мизерия, скиталчество

**25. Запишете в две-три изречения внушението на изречението „Ах,бедни Македонски, защо не умря при Гредетин?!”, употребено в последната част на Вазовата творба „Немили-недраги”.**